**Natječaj za predlaganje projekata udruga**

**koji su od interesa za Općinu Kloštar Podravski**

**za 2024. godinu**

**Upute za prijavitelje**

Datum objave natječaja: 14. veljače 2024.

Rok za dostavu prijava: 18. ožujka 2024.

**Izrazi koji se koriste u ovim Uputama za prijavitelje, a imaju rodno značenje, koriste se neutralno i odnose se jednako na muški i ženski rod.**

1. Natječaj za predlaganje projekata

udrugakoji su od interesa za Općinu Kloštar Podravski

za 2024. godinu

**1.1. Opis problema čijem se rješenju želi doprinijeti ovim natječajem**

Civilni sektor u današnjem društvu zauzima sve veću ulogu u kreiranju javnih politika i doprinosu rješavanju važnih društvenih problema Sukladno tome na području Općine Kloštar Podravski kontinuirano se doprinosi razvoju civilnog društva u lokalnoj zajednici kroz potpore u provođenju projekata/programa koji su od interesa za opće dobro, a provode ih udruge.

„Aktivnostima od interesa za opće dobro smatraju se osobito aktivnosti udruga koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovu aktivnom sudjelovanju u društvu prevenciji i borbi protiv svih oblika ovisnosti, razvoju demokratske političke kulture zaštiti i promicanju prava manjinskih društvenih skupina, promicanju i razvoju volonterstva, socijalnim uslugama i humanitarnoj djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode i zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.“¹

Postupak financiranja projekata/programa udruga provodi se u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

**1.2. Ciljevi natječaja i područja za dodjelu sredstava**

Osnovni cilj Natječaja za predlaganje projekata udruga koji su od interesa za Općinu Kloštar Podravski za 2024. godinu (u daljnjem tekstu: Natječaj) je osnaživanje sektora civilnog društva za provođenje projekata i programa koji su od osobitog interesa za opće/javno dobro u Općini Kloštar Podravski.

Specifični ciljevi ovog Natječaja odnose se na:

1. Osnaživanje kapaciteta organizacija civilnog društva za provođenje projekata koji doprinose kvaliteti života stanovnika Općine Kloštar Podravski;

2. Potporu inovativnim projektima koji aktivno doprinose rješavanju problema u lokalnoj zajednici.

Projekti udruga razvrstavaju se prema **područjima** ovisno o ciljevima koji se projektom žele postići:

1. kultura i umjetnost uz očuvanje tradicije i običaja,

2. povećanje turističke ponude i održavanje tradicionalnih manifestacija,

3. poljoprivreda, ribarstvo i održivi razvoj,

4. rad sa starijim osobama,

5. promicanje zdravog načina života i zaštite zdravlja,

6. zaštita životinja, okoliša i prirode.

**1.3 Planirani iznosi i ukupna vrijednost natječaja**

Ukupna raspoloživa sredstva za financiranje projekata udruga na području Općine Kloštar Podravski osigurana su u Proračunu Općine Kloštar Podravski za 2024. godinu u iznosu od 70.000,00 eura.

Projekt udruge koji ostvari pravo na financijsku potporu temeljem postavljenih kriterija za ocjenjivanje kvalitete projekata može ostvariti potporu u iznosu od minimalno 400,00 eura do maksimalno 2.000,00 eura.

Iznos potpore Općine Kloštar Podravski za pojedini projekt određuje se u odnosu na ostvarene bodove u ocjeni kvalitete projektne prijave.

2. Formalni uvjeti natječaja

**2.1. Prihvatljivi prijavitelji tko može podnijeti prijavu?**

Za dodjelu financijskih potpora iz Proračuna Općine Kloštar Podravski mogu se natjecati:

1. udruge za čiju djelatnost, temeljem posebnih propisa, ne postoji obveza osiguranja sredstava u Općinskom proračunu, odnosno, čija se djelatnost u cjelini ne financira iz drugih izvora.
2. udruge koje su registrirane na području Općine Kloštar Podravski ili provode projekte na području Općine Kloštar Podravski.

Udruga koja se prijavljuje na Natječaj mora ispunjavati sljedeće uvjete:

1. mora biti upisana u Registar udruga;
2. mora biti upisana u Registar neprofitnih organizacija (mora imati RNO broj);
3. mora se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
4. mora imati osigurane ljudske i materijalne resurse za provedbu projekta/programa;
5. mora voditi transparentno financijsko poslovanje;
6. mora imati uredno ispunjene obveze iz svih prethodno sklopljenih ugovora o financiranju iz Općinskog proračuna i drugih javnih izvora
7. odgovorna osoba prijavitelja ne smije biti kažnjavana u kaznenom postupku.

Pravo prijave na Natječaj nemaju:

1. ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe;
2. udruge koje nisu upisane u Registar neprofitnih organizacija;
3. udruge koje su nenamjenski trošile prethodno dodijeljena sredstva iz javnih izvora

5. udruge koje nisu ispunile obveze vezane uz plaćanje doprinosa ili poreza.

Prijavitelj može podnijeti ukupno 3 prijave na jedno ili više područja iz točke 1.2. ovih Uputa za prijavitelje.

Uz podnošenje ukupno 3 prijave na jedno ili više područja Natječaja, prijavitelj može biti i partner drugim udrugama.

**2.2. Prednost pri financiranju**

Sukladno Kriterijima za ocjenjivanje pristiglih projekata, najveći mogući broj bodova te time i prednost pri financiranju, mogu ostvariti udruge koje:

1. u projektno partnerstvo uključuju više partnera;
2. u projektno partnerstvo osim udruga uključuju i jedinice lokalne samouprave na čijem području se projekt provodi i/ili javne ustanove te druge relevantne institucije i/ili organizacije na području provedbe projekta koje mogu doprinijeti realizaciji ciljeva koji se žele postići provedbom projekta i opisuju način suradnje:
3. razvijaju solidarnost i suradnju s drugim udrugama i ostalim partnerima;
4. u svoj rad uključuju volontere;

**2.3. Prihvatljivi partneri na projektu**

Prijava projekta u partnerstvu nije obvezna, ali je poželjno da udruga provodi projekt u partnerstvu s dionicima na lokalnoj razini kako bi se postigla uspješnija realizacija ciljeva projekta i njegova učinkovitija provedba. Stoga će prednost u financiranju imati oni projekti koji se provode u partnerstvu s drugim organizacijama civilnoga društva, javnim ustanovama, jedinicama lokalne samouprave, drugim stručnim institucijama i donatorima.

Udruga može prijaviti projekt u partnerstvu s pravnim osobama registriranim kao:

1. organizacije civilnog društva;
2. strukovne udruge i komore;
3. javne ustanove;
4. jedinice lokalne i područne samouprave.

Udruge koje prijavljuju projekt u partnerstvu u zajedničkoj Izjavi o partnerstvu trebaju imati za svakog partnera potpis i ovjeru partnera. Preporučljivo je da udruga s partnerom sklopi sporazum o međusobnoj suradnji na projektu.

Udruga koja prijavljuje projekt u partnerstvu odgovorna je za njegovo provođenje i za izvještavanje (financijsko i opisno).

**2.4. Prihvatljive aktivnosti koji će se financirati ovim natječajem**

Planirano trajanje projekata je do 31.12. 2024.

Prihvatljive su aktivnosti:

1. aktivnosti usmjerene na unapređenje kulture i umjetnosti uz očuvanje tradicije i običaja,

2. aktivnosti usmjerene na povećanje turističke ponude i održavanje tradicionalnih manifestacija,

3. aktivnost usmjerene na poljoprivredu, ribarstvo i održivi razvoj,

4. aktivnosti usmjerene na rad sa starijim osobama,

5. aktivnosti usmjerene na promicanje zdravog načina života i zaštite zdravlja,

6. aktivnosti usmjerene na zaštitu životinja, okoliša i prirode.

Popis projektnih aktivnosti nije konačan već samo ilustrativan te će se odgovarajuće aktivnosti koje doprinose ostvarenju općih i specifičnih ciljeva Natječaja, a koje nisu spomenute, isto tako uzeti u obzir za financiranje.

Pri provedbi projektnih aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

**2.5. Kakvi projekti ne mogu ostvariti financijsku potporu putem ovog natječaja?**

Financijsku potporu ne mogu ostvariti:

1. veći znanstveno-istraživački projekti ili programi
2. aktivnosti u državnoj nadležnosti (osnovna zdravstvena i socijalna skrb formalno obrazovanje i sl.);
3. projekti ili programi koji se isključivo odnose na investicijska ulaganja izgradnju ili adaptaciju objekata ili kupnju opreme;
4. projekti ili programi prijavitelja koji su na bilo koji način povezani s političkim strankama što bi moglo utjecati na neovisnost i održivost projekta ili programa;
5. aktivnosti koje se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima;
6. aktivnosti koje se odnose isključivo na razvoj strategija, planove i druge slične dokumente;
7. aktivnosti koje se tiču isključivo pravne zaštite;
8. aktivnosti koje se odnose na osnivanje privatne tvrtke.

**2.6. Prihvatljivi troškovi koji će se financirati ovim natječajem**

Sredstvima ovog natječaja mogu se financirati samo stvarni i prihvatljivi troškovi nastali provođenjem projekta u vremenskom razdoblju naznačenom u ovim Uputama. Prilikom procjene projekta, ocjenjivat će se potreba naznačenih troškova u odnosu na predviđene aktivnosti kao i realnost visine navedenih troškova

Pod prihvatljivim troškovima podrazumijevaju se troškovi koji su neposredno povezani uz provedbu pojedinih aktivnosti predloženog projekta kao što su:

1. organizacija obrazovnih aktivnosti okruglih stolova (pri čemu treba posebno naznačiti vrstu i cijenu svake usluge);
2. materijal za aktivnosti;
3. grafičke usluge (grafička priprema usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu. jedinične cijene);
4. usluge promidžbe (radijske prezentacije, održavanje internetskih stranica, obavijesti u tiskovinama, promidžbeni materijal i sl. pri čemu je potrebno navesti vrstu promidžbe, trajanje i cijenu usluge);
5. troškovi reprezentacije vezani uz organizaciju programskih odnosno projektnih aktivnosti (pri čemu treba navesti svrhu učestalost i očekivani broj sudionika i sl.);
6. izdaci za troškove plaća i naknada voditeljima programa ili projekta izvoditeljima iz udruge i/ili vanjskim suradnicima koji sudjeluju u provedbi projekta (ugovor o autorskom djelu i honorar, ugovor o djelu, ugovor o djelu redovitog studenta, ugovor o radu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni ili jednokratni bruto iznos naknade;
7. troškovi komunikacije (troškovi telefona, interneta i sl.) koji moraju biti specificirani;
8. troškovi nabavke opreme nužne za provedbu projekta/programa koja mora biti specificirana po vrsti i iznosu;
9. putni troškovi (npr. dnevnice za službena putovanja) uz uvjet da korištenje vlastitog automobila može biti priznat trošak do ukupno 5% vrijednosti projekta;
10. izdaci za prijevoz (pri čemu je potrebno specificirati broj osoba odredište učestalost i svrhu putovanja te vrstu javnog prijevoza);
11. troškovi knjigovodstvenog servisa, najam/zakup, režije, uredski materijal, pošta i slični troškovi;
12. ostali troškovi koji su izravno vezani za provedbu aktivnosti projekta

**2.7. Neprihvatljivi troškovi koji se neće financirati ovim natječajem**

U neprihvatljive troškove spadaju:

1. ulaganja u kapital ili kreditna ulaganja, jamstveni fondovi;
2. troškovi kamata na dug;
3. kazne financijske globe i troškovi sudskih sporova;
4. doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu;
5. plaćanje neoporezivih bonusa zaposlenima;
6. troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora;
7. kupnja rabljene opreme, strojeva i namještaja;
8. alkoholna pića;
9. troškovi koji nisu predviđeni Ugovorom;
10. donacije u dobrotvorne svrhe;
11. zajmovi drugim organizacijama ili pojedincima;
12. drugi troškovi koji nisu u neposrednoj povezanosti sa sadržajem i ciljevima projekta.

3. Kako se prijaviti?

**3.1. Prijavni obrasci i obvezni prilozi**

Prijava se smatra potpunom ukoliko sadrži sve prijavne obrasce i obvezne priloge te dokaze kako je zahtijevano u Natječaju na dostavu projektnih prijedloga i natječajnoj dokumentaciji:

1. obrazac opisa projekta;
2. obrazac proračuna projekta;
3. obrazac izjave o partnerstvu;
4. preslika akta o osnivanju ukoliko je partner komora, javna ustanova ili jedinica lokalne i područne samouprave;
5. obrazac izjave o nepostojanju dvostrukog financiranja,
6. dokaz o sufinanciranju programa ili projekta od strane drugih izvora, ukoliko je sufinanciranje iskazano u obrascu Proračuna programa ili projekta;
7. potvrda o ispunjenju obveza vezanih uz plaćanje poreza i doprinosa od strane prijavitelja,
8. dokaz o transparentnom financijskom poslovanju- preslika referentne stranice ovjerena od strane Financijske agencije, a koja stranica je sastavni dio predanih Financijskih izvještaja za 2023. godinu
9. izjava o financiranim projektima prijavitelja iz javnih izvora u 2023. godini prema kojima će Općina Kloštar Podravski izvršiti provjeru u svrhu osiguranja dokaza uredno ispunjenih obveza iz svih prethodno sklopljenih ugovora o financiranju iz Općinskog proračuna i drugih javnih izvora
10. uvjerenje nadležnog suda, ne starije od 6 mjeseci, da odgovorna osoba prijavitelja nije kažnjavana u kaznenom postupku.

Nije potrebno dostaviti izvadak iz Registra udruga i Registra neprofitnih organizacija. Isti će se provjeravati direktno s internetske stranice kao i statutom određene djelatnosti i aktivnosti prijavitelja.

**3.1.1. Sadržaj opisnog obrasca**

Opisni obrazac projekta dio je obvezne dokumentacije. Sadrži podatke o prijavitelju, partnerima te sadržaju projekta koji se predlaže za financiranje.

Obrasci u kojima nedostaju podaci vezani uz sadržaj projekta neće biti uzeti u razmatranje.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Ukoliko opisni obrazac sadrži gore navedene nedostatke prijava će se smatrati nevažećom.

Nužno je da opisni obrazac projekta bude vlastoručno potpisan od strane voditelja

projekta i osobe ovlaštene za zastupanje udruge te ovjeren pečatom s jasno naznačenim datumom i mjestom potpisa obrasca.

**3.1.2. Sadržaj obrasca Proračuna**

Obrazac proračuna dio je obvezne dokumentacije te sadrži podatke o svim troškovima projekta, kao i o bespovratnim sredstvima koja se traže od davatelja.

Prijava u kojima nedostaje obrazac proračuna neće biti uzeta u razmatranje, kao ni prijava u kojoj u obrazac proračuna nisu uneseni svi planirani troškovi.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Nužno je da obrazac Proračuna projekta bude vlastoručno potpisan od strane voditelja projekta te osobe ovlaštene za zastupanje udruge te ovjeren pečatom s jasno naznačenim datumom i mjestom potpisa obrasca.

**Svi promotivni materijali (uključujući publikacije, biltene, letke, majice i slično) koji su**

**sufinancirani sredstvima Općine Kloštar Podravski putem ovog Natječaja moraju sadržavati rečenicu: Projekt sufinanciran od strane Općine Kloštar Podravski.**

**3.2. Kamo poslati prijavu?**

Obvezne obrasce i propisanu dokumentaciju potrebno je poslati poštom putem dostavljača osobno ili putem elektroničke pošte.

Prijava sadržava obvezne obrasce vlastoručno potpisane od strane voditelja projekta i osobe ovlaštene za zastupanje udruge te ovjerene službenim pečatom organizacije.

Na vanjskom dijelu omotnice potrebno je istaknuti naziv natječaja zajedno s punim nazivom i adresom prijavitelja te napomenom - Ne otvarati.

Prijave se šalju na sljedeću adresu:

**Općina Kloštar Podravski**

**Natječaj za predlaganje projekata udruga koji su od interesa za Općinu Kloštar Podravski za 2024. godinu**

**Kralja Tomislava 2**

**48362 Kloštar Podravski**

**- Ne otvarati -**

Ili na e-mail adresu procelnik.natasa@klostarpodravski.hr, ovjereno, u pdf formatu.

**3.3. Rok za slanje prijave**

Rok za prijavu na natječaj je 18. ožujka 2024. godine.

Sve prijave poslane izvan roka neće biti uzete u razmatranje.

**3.4. Pitanja vezana uz natječaj**

Sva pitanja vezana uz natječaj mogu se postaviti elektroničkim putem slanjem upita na sljedeću adresu: procelnik.natasa@klostarpodravski.hr ili na broj telefona 048/816-066, najkasnije 15 dana prije isteka natječaja.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi

4. Procjena prijava i donošenje odluke o dodjeli sredstava

Sve pristigle i zaprimljene prijave proći će kroz sljedeću proceduru

**4.1. Pregled prijava u odnosu na propisane uvjete natječaja**

Općina Kloštar Podravski ustrojava posebno tijelo za provjeru propisanih uvjeta natječaja -

Povjerenstvo za otvaranje ponuda sastavljeno od službenika Jedinstvenog upravnog odjela, koje će ocijeniti ispunjavanja formalnih uvjeta natječaja kojima se financiraju programi i projekti udruga Općine K.

U postupku provjere ispunjavanja formalnih uvjeta natječaja provjerava se:

1. da li je prijava dostavljena u zadanome roku;
2. da li prijava sadržava svu propisanu dokumentaciju;
3. da li je organizacija prijavila više od 3 projekta;
4. da li je udruga upisana u Registar neprofitnih organizacija (pri Ministarstvu financija);
5. da li je udruga partner upisana u Registar neprofitnih organizacija (pri Ministarstvu financija);
6. da li je udruga podmirila svoje zakonske obveze po osnovi javnih davanja;
7. da li je zatraženi iznos sredstava unutar financijskih pragova postavljenih u natječaju;
8. da li je lokacija provedbe projekta prihvatljiva;
9. jesu li prijavitelj i partner prihvatljivi sukladno uputama za prijavitelje natječaja;
10. jesu li dostavljeni, potpisani i ovjereni svi obvezni obrasci i dokazi,
11. jesu li ispunjeni drugi formalni uvjeti natječaja.

Ukoliko opisni obrazac ili obrazac proračuna ima manje tehničke nedostatke (ne vezane uz sadržaj projekta) isti će se vratiti prijavitelju na dopunu. Prijavitelj je dužan u roku od 48 sati dostaviti ispravljeni opisni obrazac ili obrazac proračuna.

Nakon provjere svih pristiglih i zaprimljenih prijava u odnosu na propisane uvjete natječaja Povjerenstvo za otvaranje prijava izrađuje popis svih prijavitelja koji su zadovoljili propisane uvjete čije se prijave stoga upućuju na procjenu kvalitete kao i popis svih prijavitelja koji nisu zadovoljili propisane uvjete natječaja.

Prijavitelji koji nisu zadovoljili propisane uvjete, o razlozima odbijanja njihove prijave bit će obaviješteni pisanim putem, a oni tada mogu u roku od osam dana od dana primitka obavijesti podnijeti prigovor općinskom načelniku koji će u roku od osam dana od primitka prigovora odlučiti o istome. U slučaju prihvaćanja prigovora od strane općinskog načelnika, prijava će biti upućena u daljnji postupak, a u slučaju neprihvaćanja prigovora prijava će biti odbačena.

**4.2. Procjena prijava koje su zadovoljile formalne uvjete natječaja**

Općina Kloštar Podravski ustrojava Povjerenstvo za ocjenjivanje (u daljem tekstu: Povjerenstvo). Svaka pristigla i zaprimljena prijava ocjenjuje se temeljem obrasca za procjenu koji se nalazi u nastavku.

Projekti ili programi za koje se traži financijska potpora vrednuju se po sljedećim općim kriterijima:

1. Kvaliteta, sadržajna inovativnost, edukativnost i kreativnost ponuđenog projekta;
2. Usklađenost ciljeva programa ili projekta s ciljevima i prioritetnim područjima zadanim u Natječaju;
3. Neposredna društvena korist za lokalnu zajednicu te doprinos razvoju civilnog društva;
4. Kvaliteta dosadašnjeg rada, uspjesi i iskustvo u provođenju programa predlagatelja;
5. Organizacijski i ljudski kapaciteti za provedbu projekta;
6. Realan odnos troškova i očekivanih rezultata projekta;
7. Uključenost više partnera u projekt.

**4.2.1. Privremena lista odabranih projekata za dodjelu sredstava**

Temeljem provedene procjene prijava koje su zadovoljile propisane uvjete natječaja Povjerenstvo će sastaviti privremenu listu odabranih projekata, prema bodovima koje su postigli u procesu procjene. Privremena lista sastoji se od prijava rangiranih prema broju bodova, čiji zatraženi iznos zajedno ne premašuje ukupni planirani iznos natječaja.

Maksimalan broj bodova koji može ostvariti prijava je 100. Prijave koje ostvare manje od 40 bodova nemaju pravo na financijsku potporu.

Odluku o dodjeli financijskih potpora projektima udruga na području Općine Kloštar Podravski donosi općinski načelnik.

**4.3. Dostava dodatne i izmjena dijelova dokumentacije i ugovaranje**

Prije konačnog potpisivanja ugovora s korisnikom sredstava, a temeljem procjene Povjerenstva davatelj može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

**4.4. Obavijest o donesenoj odluci o dodjeli financijskih sredstava**

Jedinstveni upravni odjel će, u roku od 8 radnih dana od donošenja odluke o dodjeli financijskih sredstava obavijestiti udruge čiji projekti nisu prihvaćeni za financiranje o razlozima nefinanciranja njihovog projekta uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene projekta.

Udrugama kojima nisu odobrena financijska sredstva, može se na njihov zahtjev nakon 8 dana od dana primitka pisane obavijesti o rezultatima natječaja omogućiti uvid u zbirnu ocjenu isključivo njihovog projekta prijavljenog na natječaj.

Nezadovoljna udruga može podnijeti prigovor na odluku o dodjeli financijskih sredstava odnosno na obavijest iz stavka 1. ove točke.

Prigovori se podnose općinskom načelniku u pisanom obliku, u roku od 8 dana od dana dostave pisane obavijesti o rezultatima natječaja, a odluku po prigovoru, uzimajući u obzir sve činjenice donosi općinski načelnik.

Rok za donošenje odluke po prigovoru je osam dana od dana primitka prigovora.

Prigovor u pravilu ne odgađa izvršenje odluke i daljnju provedbu natječajnog postupka.

5. Ugovor o financiranju programa ili projekta

Općina Kloštar Podravski i udruga kojoj je dodijeljena financijska potpora sklapaju, temeljem Odluke o dodjeli financijskih sredstava, Ugovor o financiranju projekta.

Ugovorom o financiranju projekta uređuju se međusobna prava i obveze ugovornih strana (visina, rok i način isplate potpore, rok provedbe projekta, način izvješćivanja o aktivnostima i utrošku sredstava, obveze udruge u slučaju nenamjenskog trošenja sredstava, obveza vraćanja neutrošenih sredstava i druga pitanja).

Općina Kloštar Podravski će Ugovorom o financiranju projekta odrediti model isplate sredstava.

Udruge koje ostvare financijsku potporu sredstava mogu koristiti samo za projekt za koji su sredstva odobrena, a u protivnom će Općina Kloštar Podravski zatražiti povrat sredstava koja su nenamjenski utrošena.

Udruge su dužne Jedinstvenom upravnom odjelu dostaviti godišnje opisno i financijsko izvješće na propisanom obrascu, a u skladu s uvjetima danim u Ugovoru o dodjeli financijske potpore

Općina Kloštar Podravski ima, kao davatelj sredstava, pravo uvida u svu dokumentaciju i podatke vezano uz projekt za koji daje financijsku potporu, kao i obaviti terenski posjet, a korisnik sredstava dužan je isto omogućiti.

6. Obrasci

**6.1. OBRASCI ZA PRIJAVU NA NATJEČAJ**

* Opisni obrazac projekta (word format)
* Obrazac proračuna (excel format)
* Obrazac izjave o partnerstvu (word format)
* Obrazac izjave o nepostojanju dvostrukog financiranja (word format)

**6.2. OBRASCI ZA PROCJENU, UGOVARANJE I IZVJEŠTAVANJA**

* Obrazac za ocjenu kvalitete (word format)
* Obrazac ugovora (word format)
* Obrazac za opisni izvještaj (word format)
* Obrazac za financijski izvještaj (excel format)